किसी को अकेलेपन से उबारा, सब मुझे पागलों का डॉक्टर समझते, दोस्त बात करने से कतराते
मैं सौम्या निगम, मनोवैज्ञानिक हूं। हम लोगों का मन पढ़ते हैं, लेकिन आज मैं अपने मन की बातें आपसे साझा कर रही हूं। मनोवैज्ञानिकों को लोग पागलों का डॉक्टर समझते हैं, जो सही नहीं है। कई बार तो हमारे घरवालों और यार-दोस्तों को भी ऐसाPeeping in the heart shows the new path of life, there is no age to be successful
मैं सौम्या निगम, मनोवैज्ञानिक हूं। हम लोगों का मन पढ़ते हैं। लेकिन आज मैं अपने मन की बातें आपसे साझा कर रही हूं। मनोवैज्ञानिकों को लोग पागलों का डॉक्टर समझते हैं, जो सही नहीं है।
कई बार तो हमारे घरवालों और यार-दोस्तों को ऐसा लगता है कि हम उनका भी माइंड पढ़ने की कोशिश कर रहे हैं। लोग हमसे बात करने से भी कतराते हैं। उनके मन में डर बना रहता है कि पता नहीं हम उनकी कौन सी सच्चाई पढ़ लेंगे या उसे पकड़ लेंगे।
लेकिन मनोवैज्ञानिकों के बारे में ये बनी-बनाई धारणाएं सही नहीं हैं।
जिस तरह डॉक्टर, इंजीनियर और टीचर का काम होता है। हम भी वैसे ही प्रोफेशनल तरीके से काम करते हैं। हमारा काम वैसे नहीं चलता जैसा फिल्मों में देखने को मिलता है।
आज के ‘ये मैं हूं’ में कहानी मनोवैज्ञानिक सौम्या निगम की; जो उन्होंने वुमन भास्कर से साझा की…
हम किसी को कन्विंस नहीं करते, किसी का दर्द सुनने से कम होता है
मैं फिलहाल मुंबई के टाटा इंस्टीट्यूट ऑफ सोशल साइंस में काम कर रही हूं। मैं प्रैक्टिसिंग साइकोलॉजिस्ट भी हूं।
बतौर साइकोलॉजिस्ट हमारा काम लोगों की परेशानी को सुनना होता है। लोगों को लगता है कि साइकोलॉजिस्ट लोगों के मन को पढ़कर उनसे अपनी बातें मनवाते हैं। जो कि बिल्कुल गलत है।
काउंसलर के बतौर हम लोगों के दर्द को सुनते हैं। लोगों को कन्विंस करने की कोशिश नहीं करते।
जिनके दुख-दर्द को कोई नहीं सुनता, उसके अपने लोग भी नहीं सुनते; उसे हम मनोवैज्ञानिक सुनते-समझते और उनकी मुश्किलों का हल ढूंढते हैं।
आधी प्रॉब्लम तो प्रॉब्लम सुनने से ही सुलझ हो जाती है। मरीज को लगता है कि चलो कोई तो है जो मेरी बात सुन रहा है, मेरी समस्या को समझ रहा है।
खबर में आगे बढ़ने से पहले इस पोल के माध्यम से अपनी राय साझा करते चलें...
लड़की फोन करके कहती कि आज खुद को काट रही हूं
मनोविज्ञान में काउंसिलिंग भी अहम हिस्सा है। मैं सुसाइड प्रिवेंशन के लिए भी काम करती हूं।
टाटा इंस्टीट्यूट ऑफ सोशल साइंस की ओर से एक फ्री हेल्प लाइन नंबर जारी किया गया है। इस नंबर पर मेंटल हेल्थ से जूझ रहे लोग इस नंबर पर हमसे संपर्क करते हैं।
एक बार नॉर्थ ईस्ट की एक लड़की का कॉल आया। वह घरेलू तनाव के चलते काफी परेशान थी। उसने सुसाइड का इरादा कर लिया था।
वह रोज फोन करके अपना दुख बताती और कहती कि आज मैं अपने हाथ की नस को चाकू से काट लूंगी। किसी दिन कहती कि मैं पंखे से लटक जाऊंगी तो किसी दिन अपने ऊपर गर्म पानी डालने की बात कहती।
दूसरी ओर, एक काउंसलर के बतौर मैं उसकी परेशानियों को ध्यान से सुनती और उसको जिंदगी की नई राह दिखाने की कोशिश करती। ईश्वर की कृपा से मैं इसमें सफल भी रही। 4-5 काउंसिलिंग के बाद उस लड़की ने सुसाइड का इरादा छोड़ दिया।
इसी तरह लॉकडाउन के वक्त कोलकाता का एक मरीज मेरे संपर्क में आया। उसे कोविड हुआ था। वह घर पर बिल्कुल अकेला था।
बीमारी और अकेलेपन ने उस शख्स को अंदर से तोड़ दिया था। जब वह मेरे संपर्क में आया तबतक वह सुसाइड का फैसला कर चुका था।
मैंने 5-6 सेशंस लिए। उसकी बातों के सुनी। उससे जिंदगी की नई राहों के बारे में पूछा। मरीज में धीरे-धीरे सुधार होने लगा।
फिर अचानक उससे संपर्क टूट गया। मुझे लगा कि उसने सुसाइड अटेम्प्ट कर लिया है। फिर एक महीने बाद अचानक से उसका फोन आया। उसकी खिलखिलाती आवाज सुनी।
आज वो अपनी जिंदगी नए अंदाज में जी रहा है। उसके जीवन को नई राह मिली और मुझे मिली राहत जब उसने मुझे थैंक्यू बोला।
एक बार फिर मुझे अपने प्रोफेशन से प्यार हो गया।
लेकिन इस समझने और समझाने के प्रॉसेस में मेरा मन कई बार डूबता और उबरता है। मैं भी मन से थकती हूं। लेकिन लोगों के साथ सुख-दुख बांट कर मेरा मन हल्का हो जाता है। परिवार और बच्चों के देखकर मुझे नई ऊर्जा मिलती है।
शादी के बाद 15 साल हाउस वाइफ रही फिर शुरू किया करियर
मैंने इलाहाबाद यूनिवर्सिटी से मनोविज्ञान की पढ़ाई की है। यूनिवर्सिटी में मैं अपने क्लास की टॉपर थी। मैं पढ़ाई इंजॉय करती थी।
एम.ए. के बाद मे पीएचडी में एडमिशन भी ले लिया था। लेकिन तभी मेरी शादी हो गई। शादी के बाद मेरी रिसर्च पीछे छूट गई। पति की नौकरी थी तो समय-समय पर शहर बदलता रहता। फिर बच्चे और उनकी पढ़ाई की जिम्मेदारी आ गई। ऐसे में मेरी खुद की पढ़ाई पीछे छूटती चली गई।
अलग-अलग शहरों से होते हुए मैं आखिरकार मुंबई पहुंची। मुझे अपनी पढ़ाई छोड़े लगभग 15 साल हो चुके थे। इन 15 सालों के दौरान मैं सिर्फ एक हाउसवाइफ बनकर रह गई थी।
सोचती तो बुरा लगता कि एक समय मैं यूनिवर्सिटी की टॉपर थी और आज कुछ भी नहीं कर पा रही। फिर मेरे अंदर के काउंसलर ने खुद मेरी काउंसिलिंग की। मैंने खुद को समझाया कि जिंदगी में नई शुरुआत करने की कोई उम्र नहीं होती।
ऐसे में मैंने टाटा इंस्टीट्यूट के एंट्रेंस की तैयारी शुरू कर दी। एंट्रेंस में मैंने काफी अच्छा प्रदर्शन किया। मेरा एडमिशन हो गया तो लगा कि मेरे भीतर की टॉपर कहीं न कहीं आज भी जिंदा है।
मैंने घर के काम, बच्चों की पढ़ाई के बीच अपनी भी पढ़ाई जारी रखी।
मेरे करियर की गाड़ी जो 15 साल तक घर-गृहस्थी के स्टेशन पर ब्रेक लगाए खड़ी थी; अब वह फिर से चल निकली।
हर मेंटल प्रॉब्लम पागलपन नहीं होता, न ही हर काउंसलर पागलों का डॉक्टर
जब मैंने मनोविज्ञान की पढ़ाई शुरू की तब इसके बारे में लोगों को ज्यादा पता नहीं था। लोग दबी जबान में इसकी बात करते।
मैंने कुछ दिनों लखनऊ के नूर मंजिल मेंटल हॉस्पिटल में भी काम किया है। मेरे घर वाले यह बताने से कतराते थे कि मैं कहां काम करती हूं।
यह समझना बहुत जरूरी है कि हर मेंटल प्रॉब्लम पागलपन नहीं होता। जिस तरह हमें सर्दी-खांसी-बुखार होती है, वैसे ही हमारा मेंटल हेल्थ भी खराब हो सकती है।
हालांकि कोविड के बाद स्थिति थोड़ी बदली है और लोग खुलकर मेंटल हेल्थ के बारे में बात करने लगे हैं।